2021/0172 (NLE)

Propunere de

DECIZIE DE PUNERE ÎN APLICARE A CONSILIULUI

de aprobare a evaluării planului de redresare și reziliență al Franței

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență, în special articolul 20,

având în vedere propunerea Comisiei Europene,

întrucât:

(1)Pandemia de COVID-19 a avut un impact perturbator asupra economiei Franței. În 2019, produsul intern brut (PIB) pe cap de locuitor al Franței a fost de 115 % din media UE. Conform previziunilor Comisiei din primăvara anului 2021, PIB-ul real al Franței a scăzut cu 8,1 % în 2020, iar cumulat în 2020 și 2021 se preconizează o scădere cu 2,9 % a acestuia. Printre elementele mai vechi cu impact asupra performanței economice pe termen mediu se numără, în special, rata ridicată a datoriei publice, competitivitatea slabă în contextul unei creșteri scăzute a productivității, restricțiile severe de reglementare în domeniul serviciilor și sarcinile administrative ridicate, precum și nivelul redus și eficiența scăzută a investițiilor în cercetare și dezvoltare.

(2)La 9 iulie 2019 și la 20 iulie 2020, Consiliul a adresat recomandări Franței în contextul semestrului european. În special, Consiliul a recomandat îmbunătățirea sustenabilității finanțelor publice, sprijinirea economiei în timpul crizei și a redresării ulterioare, precum și îmbunătățirea rezilienței sistemului său de sănătate. Franța a primit, de asemenea, recomandări privind integrarea pe piața forței de muncă, respectiv să asigure egalitatea de șanse, cu un accent deosebit pe grupurile vulnerabile, să abordeze deficitul de personal calificat și neconcordanța dintre oferta și cererea de competențe și să sprijine ocuparea forței de muncă în timpul crizei. De asemenea, Consiliul a recomandat Franței să asigure punerea în aplicare eficace a măsurilor de sprijinire a lichidității întreprinderilor, în special a întreprinderilor mici și mijlocii, să avanseze finanțarea proiectelor de investiții publice mature și să promoveze investițiile private pentru a favoriza redresarea economică. Țării i s-a recomandat totodată să investească în sectoare-cheie, cum ar fi tranziția verde și cea digitală. În special, pentru tranziția verde, Franței i s-a recomandat să investească în transporturi durabile, energii din surse regenerabile, interconexiuni și infrastructuri energetice, precum și în producția și utilizarea curată și eficientă a energiei. De asemenea, Consiliul a recomandat Franței să investească în cercetare și inovare și să îmbunătățească în același timp eficiența schemelor de sprijin public. Ca ultim punct, Franței i s-a recomandat să își îmbunătățească mediul de afaceri prin simplificarea sistemului fiscal, reducerea sarcinilor administrative, stimularea creșterii întreprinderilor și eliminarea barierelor din calea concurenței în domeniul serviciilor. În urma evaluării progreselor înregistrate în ceea ce privește punerea în aplicare a acestor recomandări specifice țării la momentul transmiterii planului de redresare și reziliență, Comisia constată că recomandării privind stimularea creșterii întreprinderilor (recomandarea specifică țării 2019.4.3) i s-a dat curs pe deplin. S-au înregistrat progrese substanțiale în ceea ce privește recomandările privind simplificarea sistemului fiscal, în special reducerea impozitelor pe producție (recomandarea specifică țării 2019.4.1 și recomandarea specifică țării 2020.4.3), privind luarea tuturor măsurilor necesare pentru a combate în mod eficace pandemia, a susține economia și a sprijini redresarea viitoare (recomandarea specifică țării 2020.1.1), privind atenuarea impactului crizei asupra societății și asupra ocupării forței de muncă (recomandarea specifică țării 2020.2.1) și privind asigurarea punerii în aplicare eficace a măsurilor de sprijinire a lichidității întreprinderilor, în special a întreprinderilor mici și mijlocii (recomandarea specifică țării 2020.3.1).

(3)La 2 iunie 2021, Comisia a publicat o analiză aprofundată, efectuată în temeiul articolului 5 din Regulamentul (UE) nr. 1176/2011 al Parlamentului European și al Consiliului, cu privire la Franța. În urma analizei sale, Comisia a concluzionat că Franța se confruntă cu dezechilibre macroeconomice, legate în special de nivelul ridicat al datoriei publice, de competitivitatea slabă și de creșterea scăzută a productivității, elemente care au relevanță transfrontalieră.

(4)[Recomandarea Consiliului privind politica economică a zonei euro a recomandat statelor membre din zona euro să ia măsuri, inclusiv prin intermediul planurilor de redresare și reziliență, pentru a asigura, printre altele, o orientare politică care să sprijine redresarea și să îmbunătățească în continuare convergența, reziliența și creșterea durabilă și favorabilă incluziunii. În documentul menționat s-a recomandat, de asemenea, consolidarea cadrelor instituționale naționale, asigurarea stabilității macrofinanciare, finalizarea uniunii economice și monetare și consolidarea rolului internațional al monedei euro.] [If the Council recommendation is not adopted by the time of the CID adoption, please remove this recital].

(5)La 28 aprilie 2021, Franța a transmis Comisiei în mod oficial planul său național de redresare și reziliență, în conformitate cu articolul 18 alineatul (1) din Regulamentul (UE) 2021/241. Transmiterea planului de redresare și reziliență a avut loc în urma unui proces de consultare care s-a desfășurat în conformitate cu cadrul juridic național și la care au participat autoritățile locale și regionale, partenerii sociali, organizațiile societății civile, organizațiile de tineret și alte părți interesate relevante. Asumarea la nivel național a planurilor de redresare și reziliență sprijină implementarea lor reușită și asigură un impact de durată la nivel național, precum și credibilitate la nivel european. În temeiul articolului 19 din regulamentul menționat, Comisia a evaluat relevanța, eficacitatea, eficiența și coerența planului de redresare și reziliență, ținând seama de orientările privind evaluarea prevăzute în anexa V la regulamentul menționat.

(6)Planurile de redresare și reziliență ar trebui să urmărească obiectivele generale ale Mecanismului de redresare și reziliență instituit prin Regulamentul (UE) 2021/241 și ale Instrumentului de redresare al UE instituit prin Regulamentul (UE) 2020/2094 al Consiliului pentru a sprijini redresarea în urma crizei provocate de pandemia de COVID-19. Acestea ar trebui să promoveze coeziunea economică, socială și teritorială a Uniunii prin contribuția la cei șase piloni menționați la articolul 3 din Regulamentul (UE) 2021/241.

(7)Implementarea planurilor de redresare și reziliență ale statelor membre va constitui un efort coordonat de investiții și reforme în întreaga Uniune. Prin punerea în aplicare coordonată și simultană a acestor reforme și investiții și prin implementarea proiectelor transfrontaliere, aceste reforme și investiții se vor consolida reciproc și vor genera efecte de propagare pozitive în întreaga Uniune. Prin urmare, aproximativ o treime din impactul mecanismului asupra creșterii și a creării de locuri de muncă în statele membre va rezulta din efectele de propagare din alte state membre.

Un răspuns echilibrat care să contribuie la cei șase piloni